บขส.คาดว่าจะมีผู้โดยสารเดินทางเข้า กทม.วันนี้มากที่สุดกว่า 120000-150000 คน 
วันนี้ (25 ต.ค.2560) นายจิรศักดิ์ เยาว์วัชสกุล กรรมการผู้จัดการใหญ่ บริษัท ขนส่ง จำกัด (บขส.) เปิดเผยว่า เมื่อวานนี้ (24 ต.ค.) มีผู้โดยสารเดินทางเข้ากรุงเทพมหานครโดยรถของ บขส.กว่า 120000 คน เพิ่มขึ้นจากช่วงเวลาปกติประมาณ 30000 คน ส่วนใหญ่มาจากเส้นทางสายเหนือและสายอีสาน คาดว่าในวันนี้ (25 ต.ค.) จะมีผู้โดยสารเดินทางมากที่สุด ประมาณ 120000-150000 คน โดยจะหนาแน่นมากที่สุดในช่วงเย็นวันนี้ โดย บขส.ได้จัดเที่ยววิ่งเพิ่มขึ้นในทุกเส้นทางรวมกว่า 9000 เที่ยว รองรับผู้โดยสารได้สูงสุด 180000 คน แบ่งเป็นเส้นทางสายเหนือและสายอีสาน วันละประมาณ 5000 เที่ยว รองรับผู้โดยสารได้ประมาณ 100000 คน สายตะวันออก วันละประมาณ 1200 เที่ยว รองรับได้ประมาณ 20000 คน และสายใต้ วันละประมาณ 3000 เที่ยว รองรับได้ประมาณ 60000 คนขณะเดียวกัน บขส.จัดเจ้าหน้าที่ประจำทุกสถานีขนส่งฯ เพื่อรักษาความปลอดภัยทั้งภายในอาคารและโดยรอบ และอำนวยความสะดวก แจกน้ำดื่ม อาหารว่างให้ประชาชน พร้อมทั้งจัดรถชัตเทิลบัสให้บริการฟรีจากสถานีขนส่งฯ ไปยังสถานีรถไฟฟ้าบีทีเอส นอกจากนี้ ยังได้รับความร่วมมือจากผู้ประกอบการรถตู้โดยสารอีกหลายเส้นทางรวมกว่า 300 คัน ให้บริการรับส่งประชาชนจากต่างจังหวัดเข้ามายังกรุงเทพฯ ฟรี ในวันนี้ ถึงวันพรุ่งนี้ เช่น เส้นทางจากกาญจนบุรี และนครสวรรค์ เป็นต้น
บขส.คาดว่าจะมีผู้โดยสารเดินทางจากต่างจังหวัดเข้ากรุงเทพฯ ในวันนี้ (25 ต.ค.) มากที่สุด ประมาณ 120000-150000 คน โดยจะหนาแน่นที่สุดในช่วงเย็น 
บขส.,ผู้โดยสาร,ต่างจังหวัด,กทม.,ThaiPBSnews,ThaiPBS,ไทยพีบีเอส,ข่าวไทยพีบีเอส